**Javna agencija za knjigo Republike Slovenije** na podlagi Zakona o Javni agenciji za knjigo Republike Slovenije (Uradni list RS, št. 112/07, 40/12 – ZUJF in 63/13), Zakona o uresničevanju javnega interesa za kulturo (Uradni list RS, št. 77/07 – UPB, 56/08, 4/10, 20/11 in 111/13, 68/16, 61/17 in 21/18 – ZnOrg, 3/22 – ZDeb, 105/22 – ZZNŠPP in 8/25), Pravilnika o izvedbi postopkov javnega poziva in javnega razpisa s področja knjige (Uradni list RS, št. 107/15) ter Pravilnika o strokovnih komisijah Javne agencije za knjigo Republike Slovenije (Uradni list RS, št. 62/18) **objavlja**

**Javni poziv za sofinanciranje udeležbe založnikov na 41. Slovenskem knjižnem sejmu v letu 2025**

(v nadaljevanju: JP2–SKS–2025)

**1. Naziv in sedež naročnika**

Javna agencija za knjigo Republike Slovenije, Metelkova 2b, 1000 Ljubljana (v nadaljevanju: JAK).

**2. Predmet in področje javnega poziva**

Predmet javnega poziva je sofinanciranje stroškov, povezanih z udeležbo prijavitelja s stojnico na 41. Slovenskem knjižnem sejmu 2025 (v nadaljevanju: SKS 2025), ki bo potekal od 24.–30. 11. 2025 na Gospodarskem razstavišču v Ljubljani.

**3. Cilji javnega poziva**

Cilji poziva so neposredna podpora slovenskim založnikom, omogočanje kakovostne predstavitve slovenskih založnikov ter podpora udeležbi založb različnih velikosti in programskih usmeritev na SKS 2025, skladno z uresničevanjem načela javne dostopnosti knjižne in revijalne produkcije ter promocije knjižnih del in avtorjev.

**4. Okvirna vrednost javnega poziva** **JP2–SKS–2025, obdobje za porabo sredstev ter sprememba ali prekinitev sofinanciranja**

Okvirna vrednost javnega poziva JP2–SKS–2025 znaša predvidoma **42.000,00 EUR**.

Sredstva, dodeljena v okviru tega poziva, morajo biti porabljena v letu 2025 oz. v plačilnih rokih, kot jih bo določal veljavni zakon o izvrševanju proračuna Republike Slovenije ter pogodba o sofinanciranju.

JAK si pridržuje pravico, da ne razdeli vseh okvirno določenih sredstev tega javnega poziva.

Če JAK na podlagi rednega ali izrednega nadzora sofinanciranega kulturnega projekta udeležbe s stojnico na SKS 2025 ugotovi, da izbrani kulturni projekt v celoti ali delno ni bil izveden, da je bila izvedba kulturnega projekta neskladna s prijavno vlogo ali pogodbo, pomanjkljiva ali na neustrezni ravni, da se dejanski stroški kulturnega projekta razlikujejo od navedenih v prijavni dokumentaciji oziroma sklenjeni pogodbi o sofinanciranju kulturnega projekta, ali da prijavitelj ni upošteval v pogodbi določenih drugih obveznosti, lahko JAK zahteva delno ali celotno vračilo že izplačanih sredstev z zakonitimi obrestmi, pri čemer lahko prekine sofinanciranje na javnem pozivu izbranega kulturnega projekta.

Če se v času izvedbe postopkov tega javnega poziva obseg sredstev, ki je v državnem proračunu namenjen za sofinanciranje JAK, zmanjša do takšne mere, da ne zagotavlja izpolnitve ciljev poziva, lahko JAK postopek poziva ustavi, v primeru že izdanih odločb izda nadomestne odločbe, s katerimi ustrezno spremeni odločitev o sofinanciranju oziroma spremeni ali prekine že sklenjene pogodbe o sofinanciranju kulturnih projektov udeležbe na SKS 2025.

Vsa tveganja pri izvajanju kulturnega projekta pred izdajo odločbe in podpisom pogodbe o sofinanciranju izbranega kulturnega projekta nosi njegov izvajalec.

**5. Obdobje in višina sofinanciranja ter upravičeni stroški**

Na tem javnem pozivu bodo izbranim prijaviteljem dodeljena sredstva za sofinanciranje stroškov udeležbe s stojnico na 41. SKS (26. – 30. 11. 2025), ki so nastali v času od objave tega poziva do zaključka 41. SKS (30. 11. 2025).

Upravičeni stroški udeležbe na 41. SKS 2025 so stroški, nastali pri aktivnostih, ki so neposredno povezane z udeležbo prijavitelja s stojnico na 41. SKS, v skladu s predmetom in namenom poziva ter niso sofinancirani iz drugih javnih virov.

Med upravičene stroške sodijo stroški najema stojnice, opreme in tehničnih storitev, stroški priprave promocijskih sejemskih gradiv in stroški dela pri pripravah na sejem in v času 41. SKS 2025.

JAK bo izbranim založnikom sofinancirala udeležbo na 41. SKS 2025 v pavšalnem znesku 1.200,00 EUR.

Za stroške, ki so predmet sofinanciranja, upravičenec ne sme prejeti sredstev iz drugih virov financiranja (prepoved dvojnega financiranja). Če bo JAK ugotovila, da je upravičenec prejel sredstva ali pa so mu bila odobrena za isti namen tudi iz drugih virov financiranja, se lahko pogodba o sofinanciranju razdre, upravičenec pa bo dolžan JAK povrniti vsa neupravičeno prejeta sredstva s pripadajočimi obrestmi od dneva nakazila do dneva vračila sredstev.

**6. Pogoji za sodelovanje na javnem pozivu JP2–SKS–2025**

Na poziv se lahko prijavijo prijavitelji, ki izpolnjujejo naslednje pogoje:

* da so pravne osebe zasebnega prava, registrirane za založniško dejavnost v Republiki Sloveniji in/ali v zamejstvu;
* da imajo v času prijave na ta poziv izpolnjene vse pogodbene obveznosti oziroma urejena medsebojna razmerja z JAK;
* da prilagajo dokazilo o prijavi udeležbe na 41. SKS 2025;
* da prijavljeni projekt udeležbe na 41. SKS 2025 ni sofinanciran iz naslova drugih razpisov ali pozivov JAK;
* da oddajo na poziv največ eno (1) vlogo;
* da zaprošajo za sofinanciranje v pavšalnem znesku 1.200,00 EUR;
* da pri prijavi upoštevajo vsebinske opredelitve poziva, cilje in upravičene stroške;
* da je vlogo podala upravičena oseba, da je bila vloga oddana pravočasno in skladno z navodilom o oddaji vloge iz 11. točke besedila tega poziva;
* da je vloga v celoti napisana v slovenskem jeziku;
* da je iz javno dostopnih evidenc AJPES in spletnega servisa Gvin.com <http://www.bisnode.si/produkt/gvin> razvidno, da na dan oddaje vloge, prijavitelj posluje brez blokiranega tekočega računa;
* da niso v postopku prisilne poravnave, stečaja ali prisilnega prenehanja in da niso davčni dolžniki;
* da dovoljujejo objavo osebnih podatkov za objavo rezultatov poziva na spletni strani JAK, skladno z Zakonom o dostopu do informacij javnega značaja (UL RS, št. 51/06 – uradno prečiščeno besedilo, 117/06 – ZDavP-2, 23/14, 50/14, 19/15 – odl. US, 102/15, 7/18 in 141/22) in Zakonom o varstvu osebnih podatkov (Uradni list RS, št. 163/22);
* da nimajo omejitve poslovanja na podlagi Zakona o integriteti in preprečevanju korupcije (Uradni list RS, št. 69/11–UPB, 158/20, 3/22 – ZDeb in 16/23 – ZZPri).

Prijavitelj poda izjavo o izpolnjevanju pogojev na prijavnem obrazcu. Če JAK naknadno zahteva izvirnike potrdil o izpolnjevanju pogojev po posameznih alinejah, jih mora prijavitelj dostaviti v zahtevanem roku.

**7. Ugotavljanje izpolnjevanja pogojev poziva JP2–SKS–2025**

Odpiranje vlog in ugotavljanje njihove pravočasnosti oziroma popolnosti ugotavlja pristojni uslužbenec, ki ga izmed zaposlenih na JAK imenuje direktorica JAK. Vloge, prispele na poziv, se odpira po vrstnem redu prispetja.

Prijavitelji formalno nepopolnih vlog bodo pisno pozvani k dopolnitvi. Prijavitelj mora vlogo dopolniti v petih (5) dneh po prejemu poziva za dopolnitev, sicer se bo le-ta štela kot nepopolna. Če bo prijavitelj vlogo v roku dopolnil, se bo štelo, da je vložena, ko je bila opravljena dopolnitev.

Vloge, ki ne bodo pravočasne, popolne ali jih ne bodo vložile upravičene osebe, bodo izločene iz nadaljnjega postopka in zavržene s sklepom.

**8. Kriteriji za ocenjevanje vlog**

Pravočasne in popolne vloge upravičenih oseb bo strokovna komisija obravnavala po vrstnem redu njihovega prispetja (vrstni red je določen, ko je vloga popolna), skladno z naslednjimi kriteriji:

|  |  |  |
| --- | --- | --- |
|  | **Kriteriji** | **Točke** |
| 1. | Reference založbe (število izdanih knjižnih del, lastna spletna stran, distribucija in promocija, nagrade ipd.) (manj referenc – 1–3 točke; dobre reference – 4–6 točk; prav dobre reference – 7–10 točk; odlične reference – 11–12 točk) | 12 |
| 2. | Udeležba na knjižnih sejmih v Sloveniji in/ali tujini v letih 2022–2025 (brez udeležbe – 0 točk; občasna udeležba – 1 točka; redna udeležba v Sloveniji – 2 točki; redna udeležba v Sloveniji in tujini – 3 točke) | 3 |
| 3. | Načrtovane dejavnosti v okviru 41. SKS 2025 (predstavitve del in avtorjev, okrogle mize, promocijske dejavnosti ipd.) (šibko – 0–2 točki; dobre reference – 3 točke; prav dobre reference – 4 točke; odlične reference – 5 točk) | 5 |
|  | **Skupno število točk** | **20** |

**9. Uporaba kriterijev in način ocenjevanja**

Pristojna strokovna komisija bo obravnavala vloge po vrstnem redu njihovega prispetja v skladu s kriteriji poziva. Vrstni red prispetja posamezne vloge se določi, ko je vloga popolna. Če prijavitelj odda nepopolno vlogo in jo kasneje samoiniciativno ali na poziv JAK v ustreznem roku dopolni, za čas prispetja šteje čas dopolnitve, s katero vloga postane popolna.

Izbrani bodo tisti prijavitelji, ki jih bo JAK na predlog strokovne komisije uvrstila na seznam odobrenih projektov. Strokovna komisija bo predlagala v sofinanciranje prijavne vloge, ki bodo dosegle najmanj 12 točk, do porabe predvidenih sredstev. Med vlogami, ki so prispele istočasno, ima prednost vloga, ki je višje ocenjena.

Kriteriji so ovrednoteni s točkami, pri čemer je pri posameznem kriteriju navedeno najvišje možno število točk.

V kolikor za zadnjega v sofinanciranje sprejetega prijavitelja ne bo več na razpolago vseh zaprošenih sredstev, bo financiranje mogoče le v višini preostanka sredstev.

**10. Rezervna lista in upoštevanje vrstnega reda**

Za projekte, ki zaradi porabe vseh sredstev na pozivu niso sprejeti v obravnavo, se lahko oblikuje rezervna lista na podlagi vrstnega reda prispetja posamezne popolne vloge. Tudi v tem primeru velja, da se za čas prispetja šteje čas, ko je vloga popolna.

V kolikor na posamičnih področjih knjige, ki jih pokriva JAK, v proračunskem letu 2025 ostanejo neporabljena sredstva ali se sprostijo oz. povečajo proračunska sredstva, ki zadostujejo za sofinanciranje javnega kulturnega projekta z rezervne liste, projekte z rezervne liste obravnava strokovna komisija na enak način kot projekte v redni obravnavi.

**11. Rok poziva in način oddaje vlog**

**Rok za zbiranje vlog prične teči na dan objave javnega poziva** **JP2–SKS–2025 v Uradnem listu RS in objave besedila poziva na spletni strani JAK** [**http://www.jakrs.si/javni-razpisi-in-pozivi/**](http://www.jakrs.si/javni-razpisi-in-pozivi/) **dne 30. 5. 2025 ter traja do porabe sredstev, vendar najdlje do 1. 9. 2025.**

Dokumentacija javnega poziva JP2–SKS–2025 je na voljo na spletni strani JAK [www.jakrs.si](http://www.jakrs.si), prav tako jo lahko zainteresirani v roku javnega razpisa prejmejo v glavni pisarni JAK vsak delovnik med 10. in 12. uro.

Prijavitelji morajo izpolniti vlogo oziroma **obrazec poziva**, ki je objavljen na naslovu <http://www.jakrs.si/javni-razpisi-in-pozivi/>.

Po končanem izpolnjevanju obrazca lahko prijavitelji vlogo oddajo elektronsko ali fizično:

* če jo oddajajo elektronsko, morajo izpolnjeni obrazec skupaj z obveznimi prilogami po elektronski pošti poslati na elektronski naslov gp.jakrs@jakrs.si. V zadevo sporočila morajo prijavitelji napisati »**Vloga na poziv JP2–SKS–2025**«;
* če jo oddajajo fizično, morajo prijavitelji **vlogo natisniti in jo lastnoročno podpisati ter žigosati.** Natisnjeni vlogi morajo priložiti obvezne priloge. Natisnjeno in podpisano vlogo skupaj z obveznimi prilogami morajo prijavitelji **poslati s priporočeno pošto ali oddati osebno vsak delovnik med 10. in 12. uro na naslov: Javna agencijo za knjigo RS, Metelkova 2b, 1000 Ljubljana, Slovenija.**

Prijavitelji morajo v celoti izpolnjeno **vlogo oddati v predpisanem roku.** Vloga je vložena pravočasno, če jo JAK prejme **v** **elektronski ali natisnjeni obliki**, preden se izteče rok za vložitev vlog. Če se vloga pošlje priporočeno po pošti, se za dan, ko JAK prejme prijavo, šteje dan oddaje poštne pošiljke. Za priporočeno pošiljko, na kateri ni označena ura oddaje priporočene pošiljke, velja, da je bila tistega dne oddana ob 23.59 uri.

Za popolno se šteje vloga, ki je izpolnjena in nato vložena v pisni ali elektronski obliki.

Prijavitelj se lahko prijavi samo z eno (1) vlogo.

Za pravočasno vlogo bo štela vloga, ki bo do izteka roka razpisa vložena tako, kot je navedeno v tej točki razpisa.

**12. Izločitev vlog**

Za **prepozno** šteje vloga (oziroma dopolnitev ali sprememba), ki ni v tiskani obliki oddana priporočeno na pošto do vključno **1. 9. 2025** oziroma do tega dne ni v času uradnih ur predložena glavni pisarni JAK. Za prepozno šteje tudi vloga, ki v elektronski obliki ni oddana do vključno **1. 9. 2025.** Za prepozno šteje tudi vloga, ki je prispela ali bila oddana v elektronski obliki po dnevu, ko se je javni poziv končal zaradi porabe sredstev. Nepravočasna vloga bo izločena iz nadaljnje obravnave s sklepom o zavrženju.

Za **nepopolno** šteje vloga, ki ni izpolnjena v celoti oz. ni izpolnjena v skladu z zahtevami dokumentacije javnega poziva. Za nepopolno šteje tudi vloga, ki je na poziv prispela kot formalno nepopolna in je prijavitelj ne dopolni v zahtevanem petdnevnem roku. Nepopolna vloga bo izločena iz nadaljnje obravnave s sklepom o zavrženju.

Prijavitelj lahko na lastno pobudo dopolnjuje vlogo do dneva njene obravnave s strani strokovne komisije.

Prijavitelji, ki bodo podali formalno nepopolne vloge, bodo pisno pozvani k dopolnitvi vlog. Vloge morajo dopolniti v roku petih (5) dni od vročitve poziva k dopolnitvi formalno nepopolne vloge, obvezno z oznako, na katero vlogo ali del vloge se dopolnitev nanaša.

Za **neupravičeno osebo** šteje tisti prijavitelj, katerega vloga ne izpolnjuje pogojev, določenih v pozivu. Izpolnjevanje pogojev se ugotavlja na osnovi obveznih dokazil in vloge prijavitelja. Prijavitelj, ki ne bo izpolnjeval razpisnih pogojev, bo kot neupravičena oseba izločen iz nadaljnje obravnave s sklepom o zavrženju.

JAK lahko v primeru naknadne ugotovitve o neizpolnjevanju pogojev in po že izdani odločbi o izboru spremeni odločitev in s prijaviteljem ne sklene pogodbe. Prav tako lahko v primeru naknadne ugotovitve o neizpolnjevanju pogojev ali pogodbenih obveznosti v času izvajanja nadzora razveže že sklenjeno pogodbo, v primeru že izplačanih sredstev pa zahteva povračilo dela ali celotnih sredstev.

JAK prijavne dokumentacije ne bo vračala prijaviteljem.

**Oddaja vloge pomeni, da se prijavitelj strinja s pogoji in kriteriji javnega poziva.**

**13. Odločitev**

Direktorica JAK na podlagi predloga strokovne komisije o vsaki ustrezni vlogi, prispeli na poziv, izda posamično odločbo, s katero odloči o odobritvi ali zavrnitvi vloge. Odločba o odobritvi je podlaga za sklenitev pogodbe.

V primeru, da ne pride do sklenitve pogodbe ali pride do odstopa od pogodbe, se lahko sprejme popolno vlogo, ki je bila naslednja po vrstnem redu in zaradi porabe sredstev ni bila sprejeta v sofinanciranje.

**14. Plačilo tarife ob prijavi na javni razpis**

Prijavitelji so skladno z določbami Tarife o izvajanju storitev Javne agencije za knjigo RS (Uradni list RS, št. 4/13 in 50/14) ob prijavi dolžni priložiti k vlogi potrdilo o plačilu tarife v višini 25 EUR. Če potrdilo ne bo priloženo, bo prijavitelj pozvan k dopolnitvi. Če po preteku roka za dopolnitev JAK ne bo prejela ustreznega potrdila, bo vloga zavržena kot nepopolna.

**15. Dokumentacija javnega poziva**

Dokumentacija javnega poziva obsega:

* besedilo javnega poziva JP2–SKS–2025,
* prijavni obrazec OBR1.

Dokumentacija javnega poziva JP2–SKS–2025 je na voljo na spletni strani JAK <http://www.jakrs.si/javni-razpisi-in-pozivi/>.

Prijavitelji morajo predložiti v celoti izpolnjeno naslednjo dokumentacijo:

* + natisnjen prijavni obrazec OBR1 z obveznima prilogama:

- dokazilo o prijavi prijavitelja na 41. SKS 2025 in

- dokazilo o plačilu Tarife za opravljanje storitev JAK RS (25,00 EUR).

**16. Pristojna uslužbenka za informacije in pojasnila**

Vlasta Vičič, tel.: 01 369 58 26, e-pošta: vlasta.vicic(at)jakrs.si.

Uradne ure za posredovanje informacij po telefonu in elektronskih pošti so v ponedeljek in četrtek od 9. do 12. ure ter v sredo od 14. do 16. ure.

**Katja Stergar**

 direktorica Javne agencije za knjigo RS